**Monolog 1 (av Thea Borring Lande)**

Jeg går ned trappa. Mamma står på kjøkkenet og kildesorterer.

 Jeg kjenner det opp hit liksom. Hun ser ut som et sånt omsorgsfullt offer. Jeg prøver, å være snill og hyggelig og smile og sånn, jeg klarer det ikke. Det vokser seg opp hit liksom.

Og jeg klarer jo ikke å skjule noen ting for henne. Ikke sånne ting.

Så nå kommer det. Hun bare: "Hva er det, Sigrid?”

Jeg bare: "Ingen ting."

Hun bare: "Men jeg ser jo på deg at det er noe."

Jeg bare: "Kan ikke du..."

Og så sier hun: ”Kan du hjelpe meg med å brette sammen disse melkekartongene?" Også sier jeg: "Jeg tror jeg bare skal komme meg ut før jeg slår deg ned, jeg." Og så smiler jeg.

Og hun bare "Sigrid!”

Og jeg bare: "Å! Det er jo ikke plass til ironi eller noe med deg. Det er liksom ikke lov til å være irritert en gang. Jeg ser det på deg. Det er ikke lov å si ifra om noe som helst liksom."

Hun bare: "Hva snakker du om?"

Jeg bare: "Ja, vi er ikke like. Eller, kanskje vi er like, men du er mer nøye enn meg da." Hun bare "Javel*?*”

Jeg bare: "Jeg kjenner ingen da, som seriøst sorterer plast og metall og skyller plastemballasje og har tre søplekasser og herregud. Jeg skjønner det ikke jeg." Hun ser spørrende på meg.

”Men mamma, ingen andre gjør sånn! Og så kommer du hjem i går og bare "Nei nå vil jeg ikke sortere plast lenger" så jeg bare "ånei, nei, hva skjer a*?*" Og du bare "Nei, nå har de tatt vekk det plastpunktet i Viken" og jeg bare ”Åja, men det er jo fordi at det var bare du som brukte det" Og så, ny dag, og så bare fortsetter du liksom??!”

Hun bare "Sigrid!”

Jeg bare: "Men du utsletter deg selv for å hjelpe alle andre liksom. Du er et offer liksom. Jævlig bra forbilde."

Hun detter ned i stolen. Hun bare detter liksom bakover ned i stolen. Hun bare... Ansiktet hennes? Hun sier: "Jeg er bare et menneske", sier hun. Tre ganger: "Jeg er bare et menneske, jeg også.

**Monolog 2 (av Max Aub)**

Han begynte å røre den varme sjokoladen med den lille skjeen.

Alle kunne høre støyen fra metallet fra skjeen mot glasset fra koppen.

Tim, tim, tim, tim, tim.

Og den varme sjokoladen snudde seg rundt og rundt og rundt, med et hull i midten, som en tornado.

Jeg satt rett over.

Kafeen var full.

Mannen fortsatte å snu og snu skjeen, helt stille bortsett fra hånden, og smilte og stirret på meg.

Jeg kjente noe klatre opp inne i kroppen min.

Jeg stirret så sterkt på ham at han følte behov for å forklare seg:

- Sukkeret er ennå ikke helt smeltet.

For å bevise det slo han flere ganger på bunnen av koppen med skjeen.

Han begynte på nytt å røre metodisk i drinken, med enda mer energi som før.

Snu og mer snu og snu igjen, uten hvile, og lyden fra skjeen som treffer siden av koppen. Trum, trum, trum, trum.

Uten stopp, kontinuerlig, uten hvile, evig.

Snu og flere svinger og snu igjen.

Og han stirret på meg og smilte.

Så jeg tok frem pistolen min og skjøt ham.

**Monolog 3 (av Kristofer Grønskag)**

Du vet...
du vet hvordan man noen ganger bare bare skriver ting inn i google, ikke sant?

Ikke fordi manmener det, men...

Men kanskje man bare er nysgjerrig eller noe? Ikke sant?
Så en dag skriver man inn på tull ikke sant

bare fordi man er nysgjerrig så skriver man inn homemade bomb.
Eller school killings.

Eller acid in face revenge eller
eller noe...

Ikke fordi man *skal*, men bare ja man bare lurer på hvordan, ikke sant?

Om det lar seg gjøre.

Så en dag så så legger man, nesten uten å tenke på det, ja så legger man bare en kjøkkenkniv i sekken før man går på skolen.

Og den ligger bare der, hele dagen.
Ingen som merker noe som helst.
Og ingen merker flaska med saltsyre uken etter heller.
Den du tok fra naturfagsalen.
Og mobbingen den fortsetter bare, ikke sant?
Den stopper jo ikke av seg selv den.

Det er ingen som gjør noe, ingen som sier ”stopp”, selv om alle ser det.
Lærere og alt.
Så den kulen du har i magen, den bare vokser, og noe, noe må jo hjelpe, tenker du.

Så uken etter tar man med seg luftgeværet sitt, gjemt dypt inne i boblejakken.
Ikke for å bruke det, men... men for å sjekke om det går an.

Og det er jo da man blir oppdaget.
Og det er da internettloggen undersøkes.
Og det er da man plutselig er bad guy, selv om man ikke er det.
Og det er jo da man blir utvist.

Så må man jo flytte da... Ikke sant?

*Stillhet.*

Unnskyld. Jeg ville bare at dere skulle like meg.